દીકરો ભવિષ્યમાં એવું મહેણું ન મારે કે તમે કેવી છોકરી મારા માથે મારી? એ માટે મા-બાપ છોકરીને ચકાસી લેતાં એ જમાનામાં. પશુમેળામાં પશુ ખરીદવા આવેલ માલધારી જે રીતે ઢોરના દાંત જોતાં ને તે પગે લંગડું નથી એ તપાસવા તેને થોડુંક ચલાવતા, દોડાવતા, એ રીતે છોકરાવાળા પણ છોકરીવાળાને ત્યાં જઇ તેનું બી.એ. કે બી.કોમ. પાસ કર્યાનું સર્ટિફિકેટ જોવા માગતા. છોકરીને ચાલવાનું કહેતા, જેથી તેનો પગ લંઘાતો હોય તો ખબર પડે. છોકરીના કપાળમાં કે તેની માતાના હાથ પર કંઇ ડાઘ જેવું દેખાય તો એ ડાઘ શેનો છે, કોઢનો તો નથી ને એની પાકી ખાતરી કરી લેવામાં આવતી. છોકરીના માથાના વાળ અસલી છે કે નકલી, કે પછી વિગ છે એ પણ વાળ સહેજ ખેંચીને ચકાસી લેવાતું. છોકરાવાળા તરફથી છોકરીના હાથમાં સોપારીનો કટકો આપી તેને તત્કાળ ચાવી જવાનું કહેવામાં આવતું-જેથી દાંત સાચકલા ન હોય, ચોકઠું હોય તો નીકળીને બહાર ધસી આવે. કેટલાક કિસ્સામાં તો છોકરીને રસોડામાં જઇને સગડી પર પાપડ શેકી લાવવાની ફરમાઇશ થતી. છોકરામાં ભલે શેક્યો પાપડ ભાંગવાની ત્રેવડ ન હોય, પણ છોકરી પાપડ બાળ્યા વગર શેકી શકે છે એ તેણે પુરવાર કરી આપવું પડતું. અને છોકરીનાં ગરજાઉ મા-બાપ આ બધો અપમાનજનક ખેલ લાચાર આંખે પણ પરાણે હસતા ચહેરે જોયા કરતાં... શું થાય, દીકરીને પરણાવવી હોય તો આ બધી પરીક્ષામાં દીકરીની સાથે મા-બાપેય સારી રીતે પાસ થવું પડે-એમાં સ્કૂલોના પ્રગતિ પત્રકમાં લખાય છે એવું ઉ.ચ. (ઉપર ચડાવ્યા છે) ન ચાલે. એમાંયે જોકે પોઝિટિવ થિંકિંગ જોતાં મા-બાપ એ વાતે